**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.09.2018, ora 08.00 – 30.09.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 30.09.2018, ora 7.00**

**RÂURI**

**Debitele au fost** **în creștere ușoară, ca urmare a** precipitațiilor înregistrate pe râurile din bazinele superioare ale Vișeului, Izei, Someșului Mare, Mureșului, Târnavelor și din bazinele superioare și mijlocii ale Sucevei, Moldovei și Bistriței.

Pe celelalte râuri debitele au fost în general staţionare, exceptând râurile din bazinele hidrografice: Crișul Negru, Crișul Alb și cursul inferior al Someșului, unde au fost în scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vedea, Moldova, bazinul inferior al Argeșului, cursul mijlociu și inferior al Buzăului, cursul superior al Trotuşului, cursurile mijlocii ale Siretului şi Prutului, pe unii afluenţi ai Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice: Moravița și Bârlad.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, staţionare**, exceptând râurile din bazinele Crișul Negru și Crișul Alb, unde vor fi în scădere.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 29-30.09.2018 **a fost staţionar, având valoarea de 2200 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost relativ staţionare pe sectorul Gruia – Zimnicea şi în scădere pe sectorul Giurgiu – Tulcea.

**Debitul la intrarea în ţară** (secţiunea Baziaş) **va fi** **în creştere (2300 m3/s).**

În aval de Porţile de Fier debitele vor fi în general staţionare.

**2.** **Situaţia meteorologică în intervalul 29.09.2018, ora 08.00 –30.09.2018, ora 06.00**

**În ţară,** vremea s-a răcit în cea mai mare parte a teritoriului, dar mai ales în jumătatea de nord, unde a devenit răcoroasă, chiar rece pentru această dată în Maramureș, nordul și estul Transilvaniei, precum și în jumătatea de nord a Moldovei. Cerul a fost mai mult noros în nord, centru și est și a prezentat înnorări temporare în rest. A plouat în Maramureș, Transilvania, local în Moldova și izolat în celelalte regiuni, iar în Carpații Orientali, la altitudini, în general, de peste 1700 m, pe suprafețe mici, precipitațiile au fost și sub formă de lapoviță și ninsoare. Izolat, la peste 1800 m altitudine, s-a depus strat subțire de zăpadă, care seara, la ora 21, măsura 2 cm în Călimani și 1 cm la Ceahlău Toaca. Vântul s-a intensificat treptat, în special în regiunile estice și sud-estice, unde la rafală s-au atins viteze cuprinse, în general, între 50 km/h și 70 km/h. Temperaturile maxime s-au încadrat între 10 grade la Toplița și 26 de grade la Calafat. La ora 06.00 se înregistrau valori termice cuprinse între -2 grade la Toplița și 13 grade la Băile Herculane, Drobeta-Turnu Severin și Constanța-Dig. Cu totul izolat, în centrul țării s-a semnalat ceață, iar spre sfârșitul intervalului în nord s-a format brumă.

**Observaţie:** de ieri, de la ora 06.00, au fost în vigoare 18 atenționări cod galben pentru fenomene meteorologice periculoase imediate, emise după cum urmează: 7 de către CNPM pentru București, 4 de către SPRV Constanța, 3 de către SRPV Moldova, 2 de către SRPV Sibiu, 1 de către SRPV Craiova și 1 de către SRPV Timișoara.

**La Bucureşti,** cerul a fost variabil în prima parte a intervalului și temporar noros în cea de a doua. Vântul a suflat slab și moderat, cu intensificări spre seară și noaptea, când la rafală s-au atins viteze de până la 50...55 km/h. Temperatura maximă, apropiată de cea normală pentru această dată, a fost de 23 de grade la Afumați și Băneasa și de 24 de grade la Filaret. La ora 06 se înregistrau 11 grade la Filaret, Băneasa și 12 grade la Afumați.

**3. Prognoza meteorologică în intervalul 30.09.2018, ora 08.00 –01.10.2018, ora 08.00**

**În ţară,** temperaturile diurne, în scădere în regiunile sudice și de sud-est, dar în ușoară creștere în restul teritoriului, se vor situa ușor sub normalul acestei perioade. Astfel, maximele vor fi cuprinse între 13 și 20 de grade, iar minimele între 2 și 12 grade, mai scăzute în depresiuni, spre -2 grade, unde se va forma brumă, dar și mai ridicate pe litoral, până la 14 grade. În jumătatea de sud a țării cerul va fi temporar noros și doar pe suprafețe mici vor fi ploi de scurtă durată. În jumătatea de nord, cerul va fi variabil, mai mult senin noaptea, când izolat va fi ceață. Vântul va sufla slab și moderat, cu intensificări temporare mai ales ziua în sudul Banatului, Muntenia și Dobrogea, cu viteze mai mari în Bărăgan, pe litoral și în Munții Banatului, unde la rafală se vor mai putea atinge viteze de până la 50...60 km/h.

**La Bucureşti,** valorile termice diurne vor scădea față de ziua precedentă și se vor situa sub normalul perioadei. Astfel, maxima va fi de 18...19 grade, iar minima de 8...10 grade. Cerul va fi temporar noros, iar spre sfârșitul intervalului va crește probabilitatea pentru ploaie slabă. Vântul va sufla slab și moderat, cu intensificări în prima parte a intervalului, când la rafală se vor putea atinge viteze de până la 40...45 km/h.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Ialomița** informează telefonic despre producerea la data de 29.09.2018 a unui incendiu pe platforma de compost din extravilanul localității Gheorghe Doja. A ars gunoi de grajd, suprafața afectată fiind de cca 300 mp. Se va reveni cu informații după investigațiile de la fața locului.

**2. În domeniul solului şi vegetaţiei**

**G.N.M.-C.J. Constanța** informează despre producerea la data de 29.09.2018 a trei incendii de vegetație uscată:

-la ora 13.30, la ieșirea din orașul Techirghiol spre localitatea Movilița, suprafața afectată 120 mp;

-la ora 15.20, pe un teren viran de pe str. Brizei din municipiul Constanța, suprafața afectată-800 mp;

-la ora 18.20, la ieșirea din municipiul Mangalia, suprafața afectată-20 mp.

Incendiile au fost stinse de către echipajele I.S.U. Dobrogea.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURE UMANE